Waunst an Text im ASCII hosd und eahm ins Unicode umwaundlst, nocha braucht a doppelt so vü Speichaplotz, wäu jo jeds Zoachn doppelt so groß is (des kennts gern im Editor ausprowian). Des hod ihn Nochtäu, waunst an Text hosd aus lauta ASCII-Zoachn, owa oa Unicode-Zoachn drinan hosd, nocha muasst eahm scho im Unicode speichan, wäu sunst des oane Zoachn valuan gehn ded, oiso brauchst vü Speichaplotz. Drum hod ma des Unicode UTF-8 eigfiaht, wo olle Zoachn, de im ASCII enthoidn san, nua ois oa Byte gspeichat wean.